গত বুধবার ও বৃহস্পতিবার বন্দরের সিসিটি ইয়ার্ডে রাখা এসব চালানের কায়িক পরীক্ষার পর দেখা যায়, আমদানিকারক ঘোষণা মোতাবেক যে পরিমাণ পণ্য আমদানি করেছেন তার চেয়ে ঘোষণা বহির্ভূত অন্য পণ্য আমদানি করেছেন বেশি। মিথ্যা  ঘোষণার মাধ্যমে আমদানিকারক এই চালানে প্রায় অর্ধ কোটি টাকার রাজস্ব ফাঁকি দেয়ার অপচেষ্টা চালিয়েছিলেন। সূত্র জানায়, বলাকা ট্রেডিং ৩টি কনটেইনারে করে চীন থেকে ৫ টি আইটেম নিয়ে আসে। এর মধ্যে ৯১৬ কেজি লোহার কব্জা (দরজা জানালায় ব্যবহৃত) ঘোষণা দিয়ে আমদানিকারক ৪৭ হাজার ৯০৮ কেজি কব্জা আমদানি করে। যা ঘোষণার চেয়ে প্রায় ৪৭ হাজার টন বেশি। একই চালানে আমদানিকারক ৫৮২ কেজি পেইন্ট ব্রাশ ঘোষণা দিয়ে ১৬ হাজার ৬৫৮ কেজি পেইন্ট ব্রাশ আমদানি করে। অর্থাৎ আমদানিকারক ১৬ হাজার ৭৬ কেজি অতিরিক্ত ব্রাশ আমদানি করে। কাস্টমসর সংশ্লিষ্ট  কর্মকর্তা জানান, আমদানিকারক এসব পণ্যের মূল্য ৬৪ হাজার ৩০৬ ডলার ঘোষণা দিলেও প্রকৃতপক্ষে আমদানি করে ১ লাখ ১২ হাজার ২৯৮ ডলার মূল্যমানের পণ্য। কাস্টমস সূত্র জানায়, আমদানিকারক চালানটিতে প্রায় ৮১ লাখ ৯৭ হাজার ৩৯০ টাকা জরিমানাসহ রাজস্ব ফাঁকি দেয়ার চেষ্টা চালিয়েছিল। আটক চালান প্রসঙ্গে চট্টগ্রাম কাস্টমস হাউসের এআইআর শাখার রাজস্ব কর্মকর্তা মো. ওমর ফারুক জানান, মিথ্যা ঘোষনায় পণ্য আমদানির দায়ে আমদানিকারকের বিরুদ্ধে জরিমানাসহ কাস্টমস আইনে ব্যবস্থা নেয়া হচ্ছে। এদিকে ঢাকার আশুলিয়ার হারভারড সুয়েটার ইন্ডাস্ট্রিজ লিমিটেড বন্ডের  আওতায় নিট কাপড়ের বদলে রেমন্ড রয়েল সু্যটের কাপড় আমদানি করায় চালানটি আটক করে কাস্টমস শুল্ক গোয়েন্দা ও তদন্ত অধিদপ্তর চট্টগ্রাম। জানা গেছে, ঢাকার আশুলিয়ার হারভারড সুয়েটার ইন্ডাস্ট্রিজ লিমিটেড বন্ডের আওতায় চীন থেকে নিট কাপড় আমদানির বদলে রেমন্ড রয়েল সু্যটের কাপড় আমদানি করে।গোপন সংবাদের ভিত্তিতে চালানটি খালাসকালে কাভার্ডভ্যানসহ চট্টগ্রাম বন্দরের এনসিটি গেইট-১ থেকে আটক করে কাস্টমস শুল্ক গোয়েন্দা ও তদন্ত অধিদপ্তর চট্টগ্রামের কর্মকর্তারা। আটক চালানে ৩৪ লাখ ৩ হাজার ৩৯৯ টাকার পণ্য ছিল বলে জানান সংশ্লিষ্টরা। অপরদিকে,  চট্টগ্রাম কাস্টমসের রপ্তানি গোয়েন্দা শাখার কর্মকর্তারা গত বৃহস্পতিবার ঢাকা গাজীপুরের মোনট্রিমস লিমিটেডের মালয়েশিয়া থেকে বন্ডের আওতায় আমদানি করা সেলফ এডহেসিভ পেপারের একটি চালান আটক করে। রপ্তানি গোয়েন্দা শাখার শুল্ক কর্মকর্তা মো. জসিম উদ্দিন জানান, সেলফ এডহেসিভ পেপার বন্ড লাইসেন্সের আওতায় আমদানিযোগ্য নয়। তাই চালানটি আটক করা হয়। চালানটিকে আমদানিকারক প্রায় ২৮লাখ ৪৬ হাজার ২৯১ টাকা সরকারি রাজস্ব ফাঁকি দেয়ার চেষ্টা চালিয়েছিল। এছাড়াও আটক চালানের ব্যাপারে আমদানিকারকে ১১ লাখ টাকা জরিমানা করা হয়েছে।